**НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА**

**ПРОДЕКАНУ ЗА НАУКУ ФИЛОЗОФСКОГ ФАКУЛТЕТА**

**Предмет:** Предлог интерног пројекта *Мастер студије* *дигиталне хуманистике на Филозофском факултету у Нишу*

Др Душан Стаменковић, доцент, Департман за англистику

Др Драгана Павловић, ванредни професор,

Департман за комуникологију и новинарство

Поштовани,

Молимо вас да нам одобрите покретање двогодишњег интерног пројекта под називом *Мастер студије дигиталне хуманистике на Филозофском факултету у Нишу*, који за основни циљ има увођење овог мастер програма из области дигиталне хуманистике, израду курикулума и акредитационе документације и даље унапређење самог студијског програма. Планирани период за спровођење пројекта био би од 1. 9. 2018. до 30. 9. 2020. године. У првој фази (првих годину дана) рад на пројекту обухватао би припрему документације за универзитетске процедуре и процес акредитације студијског програма другог степена. Ова фаза обухватила би усклађивање и обраду пристиглих силабуса, сачињавање курикулума, израду акредитационих стандарда и све пропратне радње, док би се у другој фази (друга година трајања) размотрили начини за даљи развој програма кроз опсежну евалуацију и отклонили евентуални проблеми у процесу акредитације. Пројекат би реализовали наставници и сарадници са више департмана и из Центра за стране језике Филозофског факултета у Нишу, а уз ову молбу прилажемо образложење интерног пројекта и списак његових учесника.

*ОБРАЗЛОЖЕЊЕ*

Више је разлога за увођење мастер програма посвећеног дигиталној хуманистици међу програме које нуди Филозофски факултет у Нишу, a у основи свих лежи настојање да се знања из области друштвено-хуманистичких наука експлицитније ставе у контекст тренутних потреба дигиталног тржишта и креативне индустрије, односно да се традиционалним хуманистичким научним дисциплинама омогући унапређење кроз разумевање и примену дигиталних алата. На овај начин би се већ постојећи мастер програми на Филозофском факултету у Нишу обогатили још једним који је усредсређен и на интердисциплинарност и на најсавременије токове друштвено-хуманистичких наука. Сматрамо да ово може донети вишеструку корист нашем факултету и универзитету, јер стварање знања у интердисциплинарном пољу дигиталних студија јесте област која је заступљена на већини престижних универзитета. Била би то изврсна прилика како за наше студенте тако и за наш наставно-научни кадар да кроз међусобну сарадњу реализују један савремени мастер програм, утемељен у традицији широког образовања које Филозофски факултет у Нишу пружа, а истовремено окренут будућности и најновијим тенденцијама у (високом) образовању.

Садржином коју обухвата дигитална хуманистика сматра се све што је записано у дигиталном формату и што се у данашње време углавном дистрибуира путем интернета, а област обухвата широк спектар послова у домену профитних и непрофитних делатности. Осим тога, чињеница је да изузетно велики број свршених студената нашег факултета запослење налази у компанијама уско повезаним са делатношћу дигитализације (нпр. у производњи видео-игара, анимација, апликација за различите платформе, у електронској трговини, затим у маркетингу, издаваштву, креативном писању, односима са јавношћу и другим пословима везаним за друштвене мреже и интернет), што сведочи о постојећој циљној групи и интересовању за такве програме. У контактима са представницима индустрије информационих технологија, дошли смо до податка да у фирмама које производе софтвер више од две трећине запослених уопште нису програмери, већ студенти хуманистичких наука, уз напомену да је овакав потпорни кадар увек потребан. Имајући све ово у виду, намера је да кроз овај мастер програм употпунимо знање студената који се усмеравају ка овом глобалном пољу и пружимо им прилику да спремнији и свеснији ступе на тржиште дигиталног рада. Наш проактивни приступ подразумева не само употребу постојећег знања већ окретање предиктивним истраживањима у оквиру студија креативног мишљења.

Основни циљеви овог програма су да студенте:

* упозна са успешним примерима примене знања из хуманистичких наука у дигиталном окружењу и формату;
* упозна са основама дигиталне хуманистике, односно са дигиталним алатима релевантним у хуманистичким наукама;
* обучи за примену до сада стеченог и новостеченог теоријског и практичног знања у планирању пројеката везаних за дигиталне садржаје, као и за критички однос према тренутном развоју, теоријским поставкама и друштвено-технолошким феноменима у овом пољу;
* оспособи да самостално или у групама раде на пројектовању и решавању проблема у области дигиталних студија и да сагледају начине на које њихово знање може допринети производу од идеје, па до доласка крајњем кориснику;
* оспособи да анализирају дигитални мултимодални и мултимедијални садржај, као и да помоћу анализа унапреде стварање овог садржаја;
* упозна са основама дигиталног маркетинга и методологијом истраживања и анализе података у дигиталном окружењу;
* упозна са основама продукције у дигиталном окружењу;
* упозна са адаптацијом садржине дигиталних медија у односу на језик, културу и контекст;
* упозна са постојећим дигиталним технологијама и њиховом применом;
* упозна са основним коришћењем неких теже доступних технологија;
* упозна са основним техникама рада у области дигиталних студија;
* припреми на долазеће технолошке трендове, као и на промене које дате технологије носе са собом.

Програм би био отворен за све свршене студенте факултета друштвено-хуманистичког усмерења. Циљеви се могу мењати и проширивати у току израде програма, а у складу са предметима који ће се понудити. Сви предмети морају бити јасно усмерени ка дигиталном друштву и развијању релевантних компетенција везаних за дигитално окружење.

*СПИСАК ПРЕДЛОЖЕНИХ УЧЕСНИКА ИНТЕРНОГ ПРОЈЕКТА*

Руководилац пројекта:

* Др Душан Стаменковић, доцент, Департман за англистику

Учесници на пројекту:

* Др Драгана Павловић, ванредни професор, Департман за комуникологију и новинарство;
* Др Марија Вујовић, доцент, Департман за комуникологију и новинарство;
* Др Ана Коцић, доцент, Департман за англистику;
* Др Милица Радуловић, доцент, Департман за англистику;
* Др Милена Каличанин, доцент, Департман за англистику;
* Др Јасмина Ђорђевић, доцент, Центар за стране језике;
* Др Јан Красни, доцент, Департман за немачки језик и књижевност;
* Мср Никола Татар, наставник страног језика, Центар за стране језике;
* Мср Владимир Фигар, асистент, Департман за англистику;
* Мср Сања Игњатовић, асистент, Департман за англистику;
* Мср Александра Јанић, асистент, Департман за српски језик.

У Нишу, 12. 6. 2018. год. С поштовањем,

Предлагачи интерног пројекта

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Душан Стаменковић, доцент

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Драгана Павловић, ванредни професор