**Филозофски факултет Универзитета у Нишу**

**Департман за социјалну политику и социјални рад**

Назив пројекта:

**ЕВАЛУАЦИЈА И ЈАЧАЊЕ КАПАЦИТЕТА ОСНОВНИХ АКАДЕМСКИХ СТУДИЈА СОЦИЈАЛНЕ ПОЛИТИКЕ**

**И СОЦИЈАЛНОГ РАДА**

**Ниш, 2018.**

**1. Образложење потребе за пројектом**

Студијски програм за социјалну политику и социјални рад настао је као резултат рада на ТЕМПУС пројекту ”Јачање високог образовања у области социјалне политике и социјалне заштите” (Strengthening Higher Education for Social Policy making and Social Services delivery – SHESPSS), који је финансирала Европска комисија – EACEA (Education, Audiovisual and Culture Executive Agency), а припада групи пројеката који се односе на реформу курикулума и увођење нових наставних програма на нивоу високог образовања. Циљ пројекта био је јачање високог образовања у области социјалне политике и социјалног рада и успешно повезивање студијског програма са потребама у домену социјалне заштите и са потребама на тржишту рада. Настава на ОАС и МАС се реализује од школске 2016/2017. године, најпре у оквиру Департмана за социологију, а 2018. године донета је одлука о формирању самосталног Департмана за социјалну политику и социјални рад.

На Основним студијама социјалне политике и социјалног рада до сада је уписано 80 студената. С обзиром на то да се ради о новооснованом Департману за који постоји велика заинтересованост будућих студената, препознаје се потреба да се од самог почетка ради на јачању капацитета како би се постигао што бољи квалитет студија и кроз спровођење континуиране евалуације креирао материјал за прву реакредитацију. Успостављање сарадње са другим државним факултетима у земљама у окружењу на којима се изводи настава на Основним академским студијама социјалне политике и социјалног рада и јачање сарадње која је већ успостављена са државним факултетима у Србији и Македонији, може да допринесе унапређивању квалитета наставног програма и наставног процеса, а сарадња са релевантним организацијама цивилног друштва може да допринесе успешнијој реализацији праксе.

Пројекат ”Евалуација и јачање капацитета Основних академских студија социјалне политике и социјалног рада” део је промотивних активности Филозофског факултета Универзитета у Нишу 2018/2019. године.

**2. Циљ пројекта**

Циљ пројекта је јачање капацитета Основних академских студија социјалне политике и социјалног рада кроз евалуацију досадашњег рада и унапређивање наставног програма, унапређивање компетенција наставног особља Департмана и квалитета наставе и ширење мреже сарадње са државним факултетима у Србији и окружењу, на којима се реализује настава на Основним академским студијама социјалне политике и социјалног рада.

**3. Задаци пројекта**

1. **Успостављање сарадње између Департмана за социјалну политику и социјални рад Филозофског факултета Универзитета у Нишу са другим државним факултетима у земљама у окружењу на којима се изводи настава на Основним академским студијама социјалне политике и социјалног рада и јачање сарадње која је већ успостављена са државним факултетима у Србији и Македонији.**

Препознаје се неколико области у којима би сарадња и размена искустава допринела унапређивању квалитета рада Департмана за социјалну политику и социјални рад:

* унапређивање квалитета наставе (унапређивање наставних метода; стручно усавршавање наставника);
* набавка и размена стручне литературе;
* унапређивање реализације стручне праксе (размена искустава са другим факултетима);
* организовање научног скупа (НИСУН);
* мобилност студената и наставника.

1. **Евалуација досадашњег рада на Департману за социјалну политику и социјални рад Филозофског факулета у Нишу ради бољег увида у образовне потребе и очекивања студената и наставника, као и увида у постојеће проблеме и изазове.**

Наставу на Департману изводе наставници и сарадници Филозофског факултета у Нишу (са Департмана за социјалну политику и социјални рад, Департмана за социологију, Департмана за психологију и Департмана за педагогију) и ангажовани наставници са Правног факултета у Нишу и Филозофског факултета у Скопљу. С обзиром на то да се ради о великом броју наставника и сарадника са различитих департмана и факултета значајно је да се обједињено евалуирају њихова искуства рада у протекле две школске године. Такође, укључивање студената у евалуацију досадашњег рада даће нам боље увиде у образовне потребе и очекивања студената.

1. **Евалуација реализације стручне праксе и осмишљавање начина за њено што ефикасније и ефективније организовање у будућности.**

Стручна пракса је веома значајан сегмент наставног програма Основних академских студија социјалне политике и социјалног рада и има за циљ да студенти примене стечена теоријска знања, те стога организовању стручне праксе треба посветити посебну пажњу. У складу са тим потребно је урадити евалуацију стручне праксе која је до сада обављена и осмислити начине за њено што ефикасније и ефективније организовање у будућности с обзиром на број студената. У евалуацију ће бити укључени ментори, наставници и сарадници који су задужени за реализацију праксе и студенти.

1. **Успостављање сарадње с организацијама цивилног друштва у Нишу ради унапређивања реализације праксе на Департману за социјалну политику и социјални рад Филозофског факулета у Нишу.**

Акредитован студијски програм за реализацију стручне праксе предвиђа установе здравствене и социјалне заштите, међутим, како је један од циљева образовања будућих социјалних радника стицање знања и вештина у раду са појединцима, групама и заједницама различитих етничких, религијских и културних одлика, сарадња са организацијама цивилног друштва такође се издваја као значајна. Ове организације често имају важну улогу у суочавању с одређеним друштвеним изазовима као што су миграције, борба против трговине људима, права маргинализованих група... У складу с тим, неопходно је успостављање сарадње с организацијама и институцијама које би могле да постану база за реализовање стручне праксе.

1. **Представљање резултата научно-стручних истраживања и активности из домена социјалне политике и социјалног рада на научно-стручним скуповима**.

Предвиђено је учешће наставника и сарадника на научно-стручним скуповима у земљи и/или иностранству.

**4. Пројектне активности**

Предвиђени период реализације пројекта је школска 2018/2019. година. Планиране су следеће активности:

* прикупљање података о државним факултетима у земљама у окружењу на којима се изводи настава на Основним академским студијама социјалне политике и социјалног рада;
* успостављање контакта са деканима факултета и с управницима департмана/одељења/студијских група за социјалну политику и социјални рад;
* организовање НИСУН-а;
* организовање састанка – округлог стола са представницима студија социјалне политике и социјалног рада ради планирања сарадње и организовања заједничких активности (радионице, предавања...);
* израда евалуационих упитника (за студенте и наставнике/сараднике);
* организација и реализовање фокус група (4 фокус групе са студентима основних студија, 2 фокус групе са професорима и сарадницима, 1 фокус група са менторима праксе);
* прикупљање података о релевантним организацијама цивилног друштва у Нишу;
* успостављање контакта са представницима ових организација и организовање заједничког састанка;
* анализа добијених резултата евалуације, писање извештаја и припрема материјала за реакредитацију у складу са добијеним резултатима;
* организовање трибине на којој ће различите институције и организације студентима представити свој рад.

**5. Очекивани резултати**

* Потписан Протокол о сарадњи са државним факултетима на којима се изводи настава на Основим академским студијама социјалне политике и социјалног рада (посета наставника, сарадника и студената, организовање предавања, трибина, радионица...).
* Висок квалитет наставног програма и наставног процеса процењен на основу евалуације студената.
* Потписан Протокол о сарадњи с организацијама цивилног друштва.
* Набавка и размена стручне литературе.
* Унапређивање реализације стручне праксе.
* Успостављена мобилност студената и наставника.
* Учешће на конференцији НИСУН и другим скуповима научно-стручног карактера.
* Организовање трибина на којима ће се разговарати о актуелним питањима социјалне политике и социјалног рада.

1. **Чланови тима**

Проф. др Наталија Јовановић

Проф. др Данијела Гавриловић

Проф. др Марина Матејевић

Проф. др Јелисавета Тодоровић

Проф. др Снежана Стојиљковић

Проф. др Јасмина Петровић

Проф. др Драган Тодоровић

Проф. др Сузана Марковић Крстић

Доц. др Лела Милошевић Радуловић

Доц. др Гордана Ђигић

Доц. др Кристина Ранђеловић

Љиљана Скробић, асистент

Бојана Пуцаревић, асистент

Иван Анђелковић, асистент

**Управница Департмана Руководилац Пројекта**

**Доц. др Лела Милошевић Радуловић Проф. др Драгана С. Захаријевски**

**Временски оквир реализације пројекта**

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Активност** | **Трајање у недељама** | **I** | **II** | **III** | **IV** | **V** | **VI** | **VII** | **VIII** | **IX** | **X** | **XI** | **XII** |
| Прикупљање података о државним факултетима у земљама у окружењу на којима се изводи настава на Основним академским студијама социјалне политике и социјалног рада | 2 | x |  |  |  |  |  |  |  |  |  |  |  |
| Успостављање контакта са деканима факултета и с управницима департмана/одељења/студијских група за социјалну политику и социјални рад | 2 | x |  |  |  |  |  |  |  |  |  |  |  |
| Организовање НИСУН-а | 6 | x | x |  |  |  |  |  |  |  |  |  |  |
| Организовање састанка – округлог стола са представницима студија социјалне политике и социјалног рада ради планирања сарадње и организовања заједничких активности (радионице, предавања...) | 3 |  | x |  |  |  |  |  |  |  |  |  |  |
| Израда евалуационих упитника (за студенте и наставнике/сараднике) | 3 |  |  | x |  |  |  |  |  |  |  |  |  |
| Организација и реализовање фокус група (4 фокус групе са студентима основних студија, 2 фокус групе са професорима и сарадницима, 1 фокус група са менторима праксе) | 6 |  |  |  | x | x |  |  |  |  |  |  |  |
| Прикупљање података о релевантним организацијама цивилног друштва у Нишу | 2 |  |  |  |  |  | x |  |  |  |  |  |  |
| Успостављање контакта са представницима ових организација и организовање заједничког састанка | 2 |  |  |  |  |  |  | x |  |  |  |  |  |
| Анализа добијених резултата евалуације, писање извештаја и припрема материјала за реакредитацију у складу са добијеним резултатима | 12 |  |  |  |  |  |  |  |  |  | x | x | x |
| Организовање трибине на којој ће различите институције и организације студентима представити свој рад | 3 |  |  |  |  |  |  |  | x |  |  |  |  |